เงินบาทเปิด 30.35/37
ธนาคารซีไอเอ็มบีไทย รายงาน เงินบาทเปิด 30.35/37 อ่อนค่าตามภูมิภาค กังวลปัญหาหนี้ยุโรปขยายวงกว้าง
12 ก.ค. 2554

ธนาคารซีไอเอ็มบีไทย รายงาน เงินบาทเปิด 30.35/37 อ่อนค่าตามภูมิภาค กังวลปัญหาหนี้ยุโรปขยายวงกว้าง
นักบริหารเงินธนาคารซีไอเอ็มบี ไทย จำกัด กล่าวว่า เงินบาทเปิดตลาดเช้านี้อยู่ที่ระดับ 30.35/37 บาท/ดอลลาร์ ปรับตัวอ่อนค่าจากช่วงปิดตลาดเย็นวานนี้ที่ระดับ 30.30/32 บาท/ดอลลาร์ โดยเคลื่อนไหวในทิศทางอ่อนค่าตามค่าเงินภูมิภาค เนื่องจากตลาดกังวลต่อปัญหาหนี้เสียในสหภาพยุโรปว่าจะส่งผลกระทบต่อเศรษฐกิจทั่วโลก หลังขยายวงกว้างออกไปยังประเทศอื่นๆ ในภูมิภาค ประกอบกับตัวเลขเศรษฐกิจของสหรัฐที่ประกาศออกมาช่วงสุดสัปดาห์ก่อนไม่ค่อยจะดีนัก นักลงทุนจึงหันไปถือครองเงินตราสกุลอื่น
"(เงินบาท)ปรับตัวอ่อนค่าตามภูมิภาค เนื่องจากความกังวลต่อปัญหาหนี้เสียของยูโรโซนที่ขยายวงกว้างออกไป" นักบริหารเงิน กล่าว
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ระดับ 80.18/20 เยน/ดอลลาร์ ปรับตัวแข็งค่าจากระดับ 80.76/80 เยน/ดอลลาร์ ส่วนเงินยูโรอยู่ที่ระดับ 1.4002/4007 ดอลลาร์/ยูโร ปรับตัวอ่อนค่าจากระดับ 1.4116/4120 ดอลลาร์/ยูโร 
นักบริหาร คาดว่า ทิศทางค่าเงินบาทในวันนี้ยังมีแนวโน้มปรับตัวอ่อนค่าได้อีก โดยมองกรอบการเคลื่อนไหวไว้ระหว่าง 30.30-30.40 บาท/ดอลลาร์
"แนวโน้มอ่อนค่าแต่ดูแล้วยังไม่น่าหลุด 30.40 บาท/ดอลลาร์ เพราะพรุ่งนี้แบงก์ชาติบ้านเรามีประชุม ตลาดมองว่ามีแนวโน้มขึ้นอัตราดอกเบี้ย" นักบริหารเงิน กล่าว